3D-tegnologie gee Egiptiese mummie sy stem terug‘n Skermgreep uit die video deur LiveScience. Wetenskaplikes het onlangs onthul hoe die stem van ŉ gemummifiseerde Egiptiese priester wat sowat 3 000 jaar gelede geleef het, sou klink deur ŉ 3D-afdruk van sy stembande te maak. Die enkele klank van Nesyamun se nagemaakte stem klink soos ŉ vokaalklank soortgelyk aan die geblêr van ŉ skaap. Die navorsing, wat gedoen is deur akademici by Royal Holloway, die Universiteit van Londen, die Universiteit van York en die Leeds City-museum, is Donderdag in die Scientific Reports-joernaal opgeteken. David Howard, professor in elektriese ingenieurswese by die Universiteit van Londen, beskryf die klank as ŉ vokaalklank wat val êrens tussen die vokale in die Engelse woorde “bed” en “bad”. Nesyamun het geleef gedurende die politiese heerskappy van Farao Ramses XI, tussen 1099 en 1069 v.C. As ŉ priester in Tebes moes Nesyamun ŉ sterk stem hê vir sy rituele verpligtinge, wat sang sou insluit. Die span het die mummie van Nesyamun gekies omdat die sagte weefsel in die keel en die stembande redelik ongeskonde was. Hul tegniek werk nie op skeletale oorskot nie. Sy stem is nagemaak deur ŉ 3D-gedrukte stemkas te vervaardig wat gebaseer is op die stembande van Nesyamun, wat geskandeer is om die presiese afmetings daarvan te bepaal. Deur die stemboks te gebruik met ŉ kunsmatige larinks, het hulle ŉ vokale klank gesintetiseer wat bedoel is om dieselfde te wees as die stem van Nesyamun. Dit is glo die eerste projek van sy soort wat die stem van ŉ dooie persoon suksesvol kon namaak. Navorsers hoop om in die toekoms van rekenaarmodelle gebruik te maak om volle sinne met Nesyamun se stem te skep. John Schofield, professor in argeologie aan die Universiteit van York, het aan die BBC gesê dit was een van Nesyamun se laaste wense om in die hiernamaals gehoor te kan word. Dit het glo deel uitgemaak van sy geloofswaardes. “Dit is geskryf in sy kis – dit is wat hy wou hê,” het Schofield gesê. “Op ŉ manier het ons nou sy wens bewaarheid.” Nesyamun se oorskot is by die Leeds City-museum te sien. Bronne: BBC, CNN Kyk hier na ‘n video deur LiveScience: